text: Det nye Skamlingsbanken bliver diskret
  21 november 2016 kl. 15.51
  Vinderprojektet til det nye udstillingscenter på Skamlingsbanken er fundet. 
  Det kommende besøgscenter på Skamlingsbanken syd for Kolding bliver diskret. Det bliver et byggeri, som lægger sig som endnu en blød bakke ind i det kuperede terræn med en storslået udsigt over Lillebælt.
  Mandag blev vinderforslaget i projektkonkurrencen præsenteret. 
  Det nye besøgscenter bliver på 500 kvadratmeter. Det opføres i mørkebrun, laseret beton, med facader af cedertræ og et grønt græstag. Indenfor bliver der udstillings- og undervisningslokaler, cafe, butik, toiletter og en storslået udsigt gennem et stort glasparti, som udgør bygningens ene sidevæg.
  Efter planen skal det nye besøgscenter åbne i sommeren 2018.
  Vinderprojektet er udarbejdet af totalrådgiver CEBRA i samarbejde med Opland Landskabsarkitekter, Dansk Energi Management & Esbensen/DRIAS rådgivende ingeniører og 2+1 Idébureau.
  